b'\n_START_ARTICLE_\nMormintele din Atuan\n_START_SECTION_\nIntriga\n_START_PARAGRAPH_\nPovestea se concentreaz\xc4\x83 asupra unui copil karg, o fat\xc4\x83 care este luat\xc4\x83 din s\xc3\xa2nul familiei \xc8\x99i transformat\xc4\x83 \xc3\xaen Mare Preoteas\xc4\x83 a Celor Nenumi\xc8\x9bi de pe insula Atuan. Numele ei real este Tenar, dar, dup\xc4\x83 ce este consacrat\xc4\x83 formal zeilor la v\xc3\xa2rsta de \xc8\x99ase ani, prime\xc8\x99te numele Arha, Cea Devorat\xc4\x83, \xc3\xaentruc\xc3\xa2t toate Marile Preotese sunt considerate a fi re\xc3\xaencarnarea celei dint\xc3\xa2i._NEWLINE_Tinere\xc8\x9bea lui Tenar se desf\xc4\x83\xc8\x99oar\xc4\x83 \xc3\xaen contrastul dintre escapadele copil\xc4\x83riei luminoase \xc8\x99i ritualurile solemne \xc8\x99i \xc3\xaentunecate. Treptat, ea \xc3\xaencepe s\xc4\x83 \xc3\xae\xc8\x99i accepte rolul singuratic, anonim, ajung\xc3\xa2nd s\xc4\x83 se simt\xc4\x83 ca acas\xc4\x83 \xc3\xaen labirintul subteran cunoscut sub titulatura Mormintele din Atuan, \xc3\xaen care conduc puternicii \xc8\x99i r\xc4\x83uvoitorii Nenumi\xc8\x9bi \xc8\x99i \xc3\xaen care sunt trimi\xc8\x99i prizonierii \xc3\xaen vederea unei mor\xc8\x9bi lente. Pe m\xc4\x83sur\xc4\x83 ce fata devine con\xc8\x99tient\xc4\x83 de ma\xc8\x99ina\xc8\x9biunile politice dintre preotesele b\xc4\x83tr\xc3\xa2ne, Mormintele devin un refugiu pentru ea, deoarece e singura care poate merge liber\xc4\x83 prin acel labirint._NEWLINE_Ged, protagonistul din Un vr\xc4\x83jitor din Terramare, o \xc3\xaent\xc3\xa2lne\xc8\x99te pe Tenar c\xc3\xa2nd ea are cincisprezece ani. El intr\xc4\x83 \xc3\xaen Morminte pentru a g\xc4\x83si jum\xc4\x83tatea pierdut\xc4\x83 a Inelului lui Erreth-Akbe, un talisman magic necesar pentru a se p\xc4\x83stra pacea \xc3\xaen Terramare \xc8\x99i care a fost rupt \xc3\xaen dou\xc4\x83 cu multe secole \xc3\xaen urm\xc4\x83 (cealalt\xc4\x83 jum\xc4\x83tate se afl\xc4\x83 \xc3\xaen posesia lui, de\xc8\x99i a aflat ce este cu ajutorul unui dragon). Arha \xc3\xael descoper\xc4\x83 r\xc4\x83t\xc4\x83cind prin labirint \xc8\x99i \xc3\xael \xc3\xaenchide \xc3\xaen subterane pentru a muri, pedepsindu-l pentru ceea ce ea consider\xc4\x83 un sacrilegiu. Dar, de\xc8\x99i vrea s\xc4\x83 \xc3\xael omoare, se simte atras\xc4\x83 de el \xc8\x99i de pove\xc8\x99tile despre lumea din afar\xc4\x83 pe care i le spune._NEWLINE_\xc3\x8en cele din urm\xc4\x83, Tenar este subjugat\xc4\x83 de bun\xc4\x83tatea lui Ged \xc8\x99i \xc3\xaen\xc8\x9belege c\xc4\x83 Cei Nenumi\xc8\x9bi \xc3\xaei cer serviciile, f\xc4\x83r\xc4\x83 a oferi nimic \xc3\xaen schimb. Ged \xc3\xae\xc8\x99i folose\xc8\x99te tot mai mult puterile magice pentru a r\xc4\x83m\xc3\xa2ne ascuns \xc3\xaen fa\xc8\x9ba Celor Nenumi\xc8\x9bi, care, dac\xc4\x83 i-ar detecta prezen\xc8\x9ba, l-ar omor\xc3\xae. Tenar \xc3\xael ajut\xc4\x83 s\xc4\x83 p\xc4\x83r\xc4\x83seasc\xc4\x83 Mormintele, av\xc3\xa2nd jum\xc4\x83tatea de inel, iar Ged o elibereaz\xc4\x83 de \xc3\xaendatoririle de preoteas\xc4\x83. \xc3\x8en timp ce Tenar \xc8\x99i Ged evadeaz\xc4\x83, Mormintele se surp\xc4\x83.\n_START_SECTION_\nAnaliz\xc4\x83\n_START_PARAGRAPH_\n\xc3\x8en timp ce prima carte a seriei a constituit un proces de maturizare prin intermediul unei c\xc4\x83l\xc4\x83torii care l-a condus pe Ged s\xc4\x83 \xc3\xae\xc8\x99i \xc3\xaenfrunte propriile probleme, Mormintele din Atuan opereaz\xc4\x83 \xc3\xaentr-un spa\xc8\x9biu mult mai restrictiv, reflectat \xc3\xaen stilul narativ \xc8\x99i desf\xc4\x83\xc8\x99urarea ac\xc8\x9biunii, povestea lui Tenar fiind mult mai intim\xc4\x83 \xc8\x99i mai pu\xc8\x9bin \xc3\xaenclinat\xc4\x83 spre epopee ca aceea din precedentul roman. Dac\xc4\x83 la Ged a fost vorba despre o c\xc4\x83utare care a condus la o confruntare dramatic\xc4\x83 a sinelui cu propria latur\xc4\x83 \xc3\xaentunecat\xc4\x83, ajut\xc3\xa2ndu-l, \xc3\xaen cele din urm\xc4\x83, s\xc4\x83 devin\xc4\x83 con\xc8\x99tient de \xc8\x99tiin\xc8\x9ba \xc8\x99i puterile sale, triumful lui Tenar este acela al eliber\xc4\x83rii._NEWLINE_De\xc8\x99i t\xc3\xa2n\xc4\x83r, Ged este portretizat ca fiind mult mai \xc3\xaen\xc8\x9belept ca \xc3\xaen prima carte. C\xc3\xa2nd Tenar se intereseaz\xc4\x83 despre cicatricea de pe fa\xc8\x9ba lui, el r\xc4\x83spunde c\xc4\x83 este un semn al prostiei trecute \xe2\x80\x93 ambi\xc8\x9bia i-a fost temperat\xc4\x83 de experien\xc8\x9b\xc4\x83. Aceast\xc4\x83 ambi\xc8\x9bie \xc8\x99i inteligen\xc8\x9b\xc4\x83, combinate cu dorin\xc8\x9ba lui Tenar de libertate \xc8\x99i de explorarea lumii largi, conduce la succesul lor._NEWLINE_Tenar reapare \xc3\xaen a patra carte a seriei, Tehanu, \xc3\xaen care joac\xc4\x83 un rol important.'